ཀློང་ཡངས་རིག་པའི་གཏེར་མཛོད་ལས༔འཇམ་དབྱངས་ཟབ་སྒྲུབ་ཡེ་ཤེས་ཉི་མ་མ་རིག་མུན་སེལ་བཞུགས༔  ན་མོ་མཉྫུ་ཤྲཱི་ཡེ༔ གདོད་ནས་རྣམ་དག་རིག་པའི་ལྷ༔ འཇམ་
དཔལ་སྨྲ་བའི་ཉི་མར་འདུད༔ རིགས་ལྡན་སྐལ་བ་བཟང་པོ་ཡིས༔ ཤེས་རབ་བློ་གྲོས་རྒྱས་འདོད་ནཿ བཀྲ་ཤིས་ར་བ་ཡར་ཚེས་ལ༔ བྱིན་ཆགས་དབེན་པར་དམ་རྒྱ་སྡོམ༔ སྐྱབས་སེམས་ནི༔ ན་མོ༔ སྐྱབས་གནས་ཀུན་འདུས་མགོན་པོ་ལ༔ བྱང་ཆུབ་བར་དུ་བདག་སྐྱབས་མཆི༔ མ་རིག་རྨོངས་འཁྲུལ་འགྲོ་བ་ཀུན༔ བྱང་ཆུབ་མཆོག་ལ་འགོད་པར་བྱ༔ དྷཱི༔ ཆོས་ཀུན་གདོད་ནས་རྣམ་དག་ཅིང༔ བརྩེ་ཆེན་སྙིང་རྗེའི་རང་མདངས་ལས༔ རྒྱུ་ཡི་ངོ་བོ་དྷཱིཿཡིག་ལས༔ འཕྲོ་འདུས་ཤེས་རབ་ལྷག་པའི་ལྷ༔ དམར་སེར་གུར་གུམ་མདངས་དང་ལྡན༔ ལོ་བརྒྱད་གཞོན་ནུའི་ན་ཚོད་ཅན༔ གཡས་པས་ཤེས་རབ་རལ་གྲི་ཕྱར༔ གཡོན་པས་ཨུཏྤ་པོ་ཏི་བསྣམས༔ ལོངས་སྐུའི་ཆས་རྫོགས་མཚན་དཔེས་སྤྲས༔ ཞབས་གཉིས་རྡོ་རྗེ་སྐྱིལ་ཀྲུང་གིས༔ པདྨ་ཟླ་བའི་གདན་ལ་བཞུགས༔ འོད་ལྔའི་ཀློང་ན་གཟི་བྱིན་འབར༔ མདུན་དུ་དབྱངས་ཅན་ལྷ་མོ་ཉིད༔ དཀར་གསལ་བརྒྱད་གཉིས་ལང་ཚོས་མཛེས༔ ཕྱག་གཉིས་བཻཌཱུར་ཏམྦུ་ར༔ སྦྲེང་ཞིང་ཞབས་གཉིས་ཙོག་པུར་བསྣོལ༔ སྨད་དཀྲིས་འཇའ་ཤམ་རིན་ཆེན་བརྒྱན༔ ཟླ་བ་དཀར་པོར་སྐུ་རྒྱབ་བརྟེན༔ འཇམ་ དབྱངས་ཡབ་ཡུམ་ཐུགས་ཀ་རུ༔ ཟླ་ཉིར་དྷཱིཿཧྲཱིཾཿམཐའ་སྐོར་དུ༔ སྔགས་ཕྲེང་འཁོར་བའི་འོད་ཟེར་གྱིས༔ འཕྲོ་འདུས་འཕགས་མཆོད་འགྲོ་སྒྲིབ་སྦྱངས༔ རྒྱལ་ཀུན་མཁྱེན་བརྩེ་ནུས་པ་བསྡུས༔ འོད་གསལ་རྟོགས་པའི་ཉི་མ་ཤར༔ མ་རིག་མུན་པ་དྲུང་ནས་འབྱིན༔ ཤེས་རབ་བློ་གྲོས་པདྨོ་རྒྱས༔ གཟུངས་སྤོབས་བློ་གྲོས་བཅུད་ཐོབ་བསམ༔ ཨོཾ་ཨ་ར་པ་ཙ་ན་དྷཱི་སྭ་ར་སྭ་སྟི་པྲ་ཛྙཱ་ཛྙཱ་ན་སརྦ་སིདྡྷི་ཧཱུྃ༔ ཞེས་དང༔ མཐར༔ དྷཱིཿཧྲཱིཾཿཨཱཿ གྲངས་གསོག་མཐར༔ མཆོད་ཅིང་བསྟོད་ནས་དགེ་རྩ་གཞན་དོན་དུ་བསྔོ༔ ཨེ་མ་ཨོ་རྒྱན་པདྨ་ངས༔འཇམ་དབྱངས་སྒྲུབ་ཐབས་རྨད་བྱུང་འདི༔ མཚན་ལྡན་གཟུངས་མ་མཚོ་རྒྱལ་ལ༔ གཏད་དོ་དགོངས་པའི་དབྱིངས་སུ་སྦོས༔ སུས་བསྒྲུབ་ཉམས་རྟོགས་ཡོན་ཏན་རྒྱས༔ དོན་གཉིས་འགྲུབ་པ་གདོད་མི་ཟ༔ ས་མ་ཡ༔ རྒྱ་རྒྱ་རྒྱ༔ ཞེས་པའང་སྙིང་བརྩེ་དམ་པ་མཐུ་སྟོབས་དབང་ཕྱུག་རྣམ་རྒྱལ་ལ། སྔགས་སྐྱེས་ཏཱ་རེ་དེ་ཝཱིས་སྙན་ལུང་ཐེག་ཆེན་ཆོས་འཁོར་གླིང་དུ་ཤར་མར་སྨྲས་པ་སརྦ་མངྒ་ལཾ། དགེའོ།། དགེའོ།། དགེའོ།།